b'\n_START_ARTICLE_\nVodni stolp\n_START_PARAGRAPH_\nVodni stolp je zgradba stolpaste oblike, ki na dvignjenem nosilcu podpira rezervoar za vodo, obi\xc4\x8dajno z namenom zagotavljanja zadostnega hidrostatskega tlaka za oskrbo okoli\xc5\xa1kih porabnikov s pitno vodo pod pritiskom, pa tudi za shranjevanje vode za ga\xc5\xa1enje po\xc5\xbearov in druge zasilne primere. Za delovanje izkori\xc5\xa1\xc4\x8da silo te\xc5\xbenosti, ki potiska vodo skozi cevi._NEWLINE_Pogosto so vodni stolpi v bli\xc5\xbeini pod- ali nadzemnih zadr\xc5\xbeevalnikov, ki shranjujejo ve\xc4\x8djo koli\xc4\x8dino \xc5\xbee tehnolo\xc5\xa1ko obdelane vode, od koder se le-ta pre\xc4\x8drpava v rezervoar. Tako je voda na voljo tudi v primeru kratkotrajnega izpada energije za delovanje \xc4\x8drpalnih sistemov in ob vi\xc5\xa1kih porabe, ki bi utegnili prese\xc4\x8di kapaciteto \xc4\x8drpanja. Namesto tega lahko \xc4\x8drpalke delujejo pono\xc4\x8di, ko je cena dobave elektri\xc4\x8dne energije ugodnej\xc5\xa1a. Drugi vodni stolpi so namenjeni samo shranjevanju neobdelane vode za ga\xc5\xa1enje ali industrijske potrebe in niso nujno povezani z javnim vodovodnim sistemom.'